**Respir aidoma poeziei**

*Codrina Verdes*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

m-am cocoţat pe un cuvânt

am urcat mai departe pe un vers

m-am agăţat de o rimă

şi mi-am făcut curaj către o poezie

am cules-o

am potrivit-o în suflet

am aşezat-o bine în minte

şi-am alunecat împreună

pe-un tobogan de speranţe

până s-ajung jos

am ameţit

rotocoale de stihuri mi-au bântuit mintea

m-am răsucit de pe o strofă pe alta

şi m-am trezit pe un pat de cuvinte

pansată cu rime

am aflat că nu mă lovisem eu

ci poezia din mine

îmi alunecase din minte

sfărâmându-se în mii şi mii de poezii

acum mă cocoţ pe mii de cuvinte

urc mai departe pe mii de versuri

mă agăţ de mii de rime

şi simt că respir

aidoma poeziei din mine